钦定古今图书集成/理学汇编/学行典/第227卷 > 《辞止司府诸公举奏孝感事》湛若水
## 钦定古今图书集成/理学汇编/学行典/第227卷 > 《辞止司府诸公举奏孝感事》湛若水

不肖。孤若水稽颡拜疏。不肖以为今之所谓君子者，
非执事而谁？君子爱人以德，而不以姑息，是之谓君
子不肖。闻之天道至远而难明，人道恶誉而好毁。不
肖凉薄无似，材不适用，徒以朝廷教养之恩。窃闻儒
者成务之学，存天下国家之志。遭时轗轲，恋阙迟回，
将母南北。卒之上不能有所建明，以裨圣德，下不能
自决，引退以逸慈亲，终没于旅，诚为忠孝罪人。用是
哀恸欲绝，乃即葬所庐居，将比之桐宫，朝夕哀思，以
自怨艾，非以为号也。不意其冬瓜笋偶生，人情玩常
而骇异，乡里袭谬而流传，妄归之孝感，非也。且天之
祥瑞，决不为不忠不孝之人，亦明矣。其事之偶然耶，
将征诸先德耶，皆不可知。故曰“天道至远而难明。”父
老饶舌，县官好事，举以上白。文移一发，承行莫止。忧
居不与外事，幽庐复如深井。闻之后时，比追寝之，而
覆申已去。见于托戴户曹仲鹖之书，可考信也。前此
县尹林君曾立“孝感”匾，重以礼币，不肖力辞之，曰：“此
非先德之征，即亦偶然之事。不孝之人，曷敢当此？且
表异县令，职也，以施”之侧陋，宜也。不肖尝忝侍从之
臣，而缙绅之后也，就使孝如曾子、子皋，亦分固然，而
况不忠不孝之人，曷敢以当此？迺返其币，撤其匾，而
心迺以宁，况敢以闻之朝廷，暴之四海乎？人将谓我
何？诸公必不其然。《语》云：“鱼恶其网，人恶其上。”上可恶
焉，况又上之也。夫欲益而反损，求全而致毁，迺古记
之。今夫立的于野，人将引弓而射之。玉在椟则美，在
市则瑕。非夫玉之异，人将指而议之矣。故曰：“人道恶
誉而好毁，惟君侯其图之。”上观天道之微，下察人事
之故，亟寝其事，德爱莫大焉。谨疏。